DA Den Europæiske Unions Tidende L 24/15

DEN EUROPÆISKE CENTRALBANKS AFGØRELSE

af 18. december 2006

om fastsættelse af de foranstaltninger, som er nødvendige for de ikke-deltagende nationale centralbankers indbetaling af Den Europæiske Centralbanks kapital

(ECB/2006/26)

(2007/47/EF)

DET GENERELLE RÅD FOR DEN EUROPÆISKE CENTRALBANK HAR —

under henvisning til statutten for Det Europæiske System af Centralbanker og Den Europæiske Centralbank, særlig artikel 48, og

ud fra følgende betragtninger:

(1) Afgørelse ECB/2004/10 af 23. april 2004 om fastlæggelse af de foranstaltninger, som er nødvendige for de ikke-deltagende nationale centralbankers indbetaling af Den Europæiske Centralbanks kapital (1), fastsatte den procentdel af kapitalindskuddet i Den Europæiske Centralbank (ECB), som de nationale centralbanker (NCB’er) i de medlemsstater, som ikke havde indført euroen den 1. maj 2004, havde pligt til at indbetale den 1. maj 2004 som bidrag til ECB’s driftsudgifter.

(2) Som følge af Bulgarien og Rumæniens tiltrædelse af Den Europæiske Union og det faktum, at deres respektive nationale centralbanker bliver en del af Det Europæiske System af Centralbanker (ESCB) den 1. januar 2007, fastsætter afgørelse ECB/2006/21 af 15. december 2006 om de nationale centralbankers fordelingsnøgle for kapitalindskud i Den Europæiske Centralbank (2), med virkning fra den 1. januar 2007, de nye vægte, som tildeles hver NCB, som er medlem af ESCB den 1. januar 2007, i fordelingsnøglen for det udvidede kapitalindskud i ECB (i det følgende benævnt henholdsvis »fordelingsnøglevægtene« og »fordelingsnøglen«) med virkning fra 1. januar 2007.

(3) ECB’s indskudte kapital vil være 5 760 652 402,58 euro fra den 1. januar 2007.

(4) Den udvidede fordelingsnøgle nødvendiggør, at ECB vedtager en ny afgørelse, som ophæver afgørelse ECB/2004/10 med virkning fra den 1. januar 2007 og fastsætter den procentdel af kapitalindskuddet i ECB, som NCB’erne i de medlemsstater, som ikke har indført euroen den 1. januar 2007 (i det følgende benævnt de »ikke-deltagende NCB’er«), skal indbetale med virkning fra den 1. januar 2007.

(5) I henhold til artikel 3.5 og 6.6 i forretningsordenen for Det Generelle Råd for Den Europæiske Centralbank har centralbankcheferne for Bulgarian National Bank og Banca Naţională a României haft lejlighed til at fremsætte bemærkninger vedrørende denne afgørelse før dens vedtagelse —

TRUFFET FØLGENDE AFGØRELSE:

Artikel 1

Omfang og form af indbetalt kapital

Hver enkelt ikke-deltagende NCB indbetaler 7 pct. af sit kapitalindskud i ECB med virkning fra den 1. januar 2007. I overensstemmelse med de fordelingsnøglevægte, der er angivet i artikel 2 i afgørelse ECB/2006/21, indbetaler hver enkelt ikke-deltagende NCB det beløb, som er anført ud for NCB’ens navn i nedenstående tabel, med virkning fra den 1. januar 2007:

Ikke-deltagende NCB (EUR) Bulgarian National Bank 3 561 868,99 Česká národní banka 5 597 049,87 Danmarks Nationalbank 6 104 332,92 Eesti Pank 686 727,37 Central Bank of Cyprus 503 653,84 Latvijas Banka 1 134 330,06 Lietuvos bankas 1 684 760,40 Magyar Nemzeti Bank 5 299 051,33 Bank Ċentrali ta’ Malta/Central Bank of Malta 250 818,81 Narodowy Bank Polski 19 657 419,83 Banca Naţională a României 10 156 951,89 Národná banka Slovenska 2 727 956,95 Sveriges Riksbank 9 400 866,26 Bank of England 56 187 041,67

Artikel 2

Justering af den indbetalte kapital

1. Under hensyn til at alle ikke-deltagende NCB’er, bortset fra Bulgarian National Bank and Banca Naţională a României, allerede har indbetalt 7 pct. af deres andel af ECB’s kapital gældende indtil 31. december 2006, i medfør af afgørelse ECB/2004/10, skal de hver, bortset fra Bulgarian National Bank and Banca Naţională a României, enten overføre et yderligere beløb til ECB, eller ECB skal tilbageføre et beløb til hver af dem, alt efter omstændighederne, for at nå frem til de beløb, der er angivet i tabellen i artikel 1.

2. Bulgarian National Bank og Banca Naţională a României overfører det beløb til ECB, som er angivet ud for deres navn i artikel 1.

3. Alle omfordelinger i henhold til denne artikel foretages i overensstemmelse med afgørelse ECB/2006/23 af 15. december 2006, som fastsætter de nærmere vilkår for omfordelinger af Den Europæiske Centralbanks kapitalandele mellem de nationale centralbanker og justering af den indbetalte kapital (3).

Artikel 3

Afsluttende bestemmelser

1. Denne afgørelse træder i kraft den 1. januar 2007.

2. Afgørelse ECB/2004/10 ophæves hermed med virkning fra den 1. januar 2007.

3. Henvisninger til afgørelse ECB/2004/10 skal forstås som henvisninger til denne afgørelse.

Udfærdiget i Frankfurt am Main, den 18. december 2006. Jean-Claude TRICHET Formand for ECB

(1) EUT L 205 af 9.6.2004, s. 19.

(2) Se side 1 i denne EUT.

(3) Se side 5 i denne EUT.